**НОХЧИЙН РЕСПУБЛИКИН ДЕШАРАН А, IИЛМАНАН А МИНИСТЕРСТВО**

ТIЕТОЬХНАЧУ КОРМАТАЛЛИН ДЕШАРАН

ПАЧХЬАЛКХАН БЮДЖЕТАН УЧРЕЖДЕНИ

«НОХЧИЙН РЕСПУБЛИКИНДЕШАР КХИОРАНИНСТИТУТ»

**НОХЧИЙН РЕСПУБЛИКИН ДЕШАРАН А, IИЛМАНАН А МИНИСТЕРСТВО**

ПАЧХЬАЛКХАН КАЗЕННИ УЧРЕЖДЕНИ

«НОХЧИЙН МЕТТАНИНСТИТУТ»

**Коьртачу ишколан**

**3–4 классашна лерина**

**«ЙЕШАР» проект кхочушйаран**

**нохчийн меттан,**

**литературин хьехархочун**

**белхан алгоритм**

**Соьлжа-ГIала**

**2024**

**Ӏалашо:**

3–4 классийн дешархойн нохчийн меттан, литературин хаарш (дешаран ардамаш) кхиоран кепаш кхачаме йалор:

*– дешнаш, предложенеш, шайн барамца 50 дашал кӀезиг а, 70 дашал сов а йоцу тексташ нийса схьайазйан (3-чу классийн дешархошна);*

*– дешнаш, предложенеш, шайн барамца 70 дашал кӀезиг а, 85 дашал сов а йоцу тексташ нийса схьайазйан (4-чу классийн дешархошна);*

*– йеллачу темина йешначу текстан буха тӀехь, произведенин чулацамца догӀуш, 3–4 предложенел кӀезиг доцу йозанан аларш хӀитто (3–4 классийн дешархошна);*

**Нохчийн меттан, литературин хьехархочун болх кхочушбарехь рекомендацеш**

**1. Нохчийн меттан, литературин тӀетоьхна белхаш кхочушбархьама дешархошкахь хила деза хӀокху барамехь тетрадаш:**

|  |  |  |
| --- | --- | --- |
| **№** | **Предмет** | **3–4 классаш** |
| 1 | Нохчийн мотт | 1 тетрадь |
| 2 | Нохчийн литература | 1 тетрадь |

Дешархоша пайдаоьцу 12–18 кехатах лаьттачу шуьйра могӀанаш долчу стандартни тетрадех.

Предметан тетрадь цӀена лело деза. Цуьнан мужалта тӀехь хила дезачу йозанан кеп:

Соьлжа-ГӀалин № 3 йолчу гимназин

3 классан дешархочун

Эскиева Асетан

нохчийн меттан

тӀетоьхначу белхийн тетрадь

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ГIойтIара №1 йолчу йуккъерчу ишколан

4 классан дешархочун

Адамов Аюбан

нохчийн литературин

тӀетоьхначу белхийн тетрадь

**2. Нохчийн меттан тӀетоьхна белхаш вовшахтохар кхочушдо кӀиранах цкъа.**

КӀиранан хьалхарчу урокехь 3-чу классийн дешархошна шен барамца 50 дашал кӀезиг а, 70 дашал сов а йоцу текст ло цӀахь схьайазйан. 4-чу классийн дешархошна шен барамца 70 дашал кӀезиг а, 85 дашал сов а йоцу текст ло цӀахь схьайазйан.

Цу дийнахь дешархошна нохчийн меттан урокехь цӀахь кхочушбан цхьаннал сов йозанан болх ца ло, оьшуш хилахь Ӏамийнчу темина тӀетоьхна цӀера болх бала йиш йу барта кхочушбан: бакъо Ӏамо, и. д. кх. а. ТӀейогӀучу дешаран урокехь дешархоша болх кхочушбина а, таллам бан дӀабелла а хила беза. Хьехархочо дешархойн белхаш толлу. Маххадоран критерешца йогӀуш, тетрадаш тӀе оценкаш хӀиттайо. ТӀедогӀучу кӀиранахь тетрадаш дешархошка дӀало керла болх кхочушбайта.

**Билгалдаккхар.** *Кечйинчу кепа тӀера схьайаздар – тӀера схьайазйан луш йолу текст, элпаш йукъахдитина доцуш, тӀетоьхна тӀедахкарш доцуш хила йеза; оцу белхан Ӏалашо йу, гӀалаташ а, талхорш а доцуш, текст нийса схьайазйар.*

***Схьайаздаран йацйина алгоритм.***

*1. ДIайеша предложени, иза йуха дагахь схьайийца.*

*2. ДIайеша предложени кхин цкъа а, иза йазйина ма-йарра.*

*3. Предложени дIайазйеш, хIора дош деша хьайна дагахь ма-латтара.*

*4.Йазйинарг талла. ХIора дош деша. Текст схьайелла, йазйинарг текстаца йуста.*

**3. Нохчийн литературин тӀетоьхна белхаш вовшахтохар кхочушдо кӀиранах цкъа.**

КӀиранан шолгӀачу урокехь 3–4-чуй классийн дешархошна цӀахь кхочушбан безачу йозанан белхан тӀедиллар ло билгалйаьккхинчу темина йешначу текстан буха тӀехь йозанан алар хӀотто. Алар 3–4 предложенел кӀезиг доцуш хила деза.

Цу дийнахь дешархошна нохчийн литературин урокехь цӀахь кхочушбан цхьаннал сов йозанан болх ца ло, оьшуш хилахь Ӏамийнчу темина тӀетоьхна цӀера болх бала йиш йу барта кхочушбан: произведени къастош йешар, чулацам схьабийца кечамбар, и. д. кх. а. ТӀейогӀучу литературин урокана дешархоша болх кхочушбина а, таллам бан дӀабала кийча а хила беза.

Хьехархочо дешархойн белхаш толлу. Маххадоран критерешца йогӀуш, тетрадаш тӀе оценкаш хӀиттайо. ТӀейогӀучу литературин урокехь тетрадаш дешархошка дӀало керла болх кхочушбайта.

**4. Нохчийн меттан белхан маххадоран критереш**

|  |  |  |  |
| --- | --- | --- | --- |
| **№** | **Класс** | **Толлу хаарш** | **Маххадоран критереш** |
| **1** | **3** | Дешнаш, предложенеш, шайн барамца 50 дашал кӀезиг а, 70 дашал сов а йоцу тексташ нийса схьайазйан | **Белхан мах хадабо цхьана оценкица**  **Оценка «5»** хӀоттайо цхьа а гӀалат доцчу балхана, ткъа иштта цу тӀехь 1 доккха доцу орфографически йа 1 доккха доцу пунктуационни гӀалат далийтинехь.  **Оценка «4»** хӀоттайо 2 орфографически а,  2 пунктуационни а гӀалат далийтинехь, йа  1 орфографически, 3 пунктуационни гӀалат йа, цхьа а орфографически гӀалат доцуш,  4 пунктуационни гӀалат далийтинехь.  Оценка «4» хӀотто йиш йу 3 орфографически гӀалат далийтинехь, нагахь царна йукъахь цхьана бакъонна гӀалаташ делахь.  **Оценка «3»** хӀоттайо 3–5 орфографически а,  4 пунктуационни а гӀалат далийтинчу балхана. Оценка «3» иштта хӀотто йиш йу  6 орфографически а, 6 пунктуационни а гӀалат далийтинехь, нагахь царна а, вукхарна а йукъахь доккха доцу а, цхьана бакъонна а гӀалаташ делахь.  **Оценка «2»** хӀоттайо, нагахь балха тӀехь гӀалаташ оценка **«3»** хӀотторан барамал сов делахь |
| **2** | **4** | Дешнаш, предложенеш, шайн барамца  70 дашал кӀезиг а, 85 дашал сов а йоцу тексташ нийса схьайазйан | **Белхан мах хадабо цхьана оценкица**  **Оценка «5»** хӀоттайо цхьа а гӀалат доцчу балхана, ткъа иштта цу тӀехь 1 доккха доцу орфографически йа 1 доккха доцу пунктуационни гӀалат далийтинехь.  **Оценка «4»** хӀоттайо 2 орфографически а,  2 пунктуационни а гӀалат далийтинехь, йа  1 орфографически, 3 пунктуационни гӀалат йа, цхьа а орфографически гӀалат доцуш,  4 пунктуационни гӀалат далийтинехь.  Оценка «4» хӀотто йиш йу 3 орфографически гӀалат далийтинехь, нагахь царна йукъахь цхьана бакъонна гӀалаташ делахь  **Оценка «3»** хӀоттайо 3–5 орфографически а,  4 пунктуационни а гӀалат далийтинчу балхана. Оценка «3» иштта хӀотто йиш йу  6 орфографически а, 6 пунктуационни а гӀалат далийтинехь, нагахь царна а, вукхарна а йукъахь доккха доцу а, цхьана бакъонна а гӀалаташ делахь.  **Оценка «2»** хӀоттайо, нагахь балха тӀехь гӀалаташ оценка **«3»** хӀотторан барамал сов делахь |

**5. Нохчийн литературин маххадоран критереш**

|  |  |  |  |
| --- | --- | --- | --- |
| **№** | **Класс** | **Толлу хаарш** | **Маххадоран критереш** |
| **1** | **3-4** | Билгалйаьк-кхинчу темина йешначу текстан буха тӀехь, произведенин чулацамца догӀуш, 3–4 предложенел кӀезиг доцу йозанан алар хӀотто | **1. Алар темица догӀуш хилар, тема схьайеллар**  **2 б.** – алар темица догӀуш ду, нийса жамӀаш чулоцу.  **1 б.** – алар темица йукъ-кара догӀуш ду/тема йукъ-кара схьайиллина.  **0 б**. – алар темица догӀуш дац.  **2. МаьӀнин цхьаалла.**  **1 б**. – алар маьӀнин цхьааллица къаьсташ ду.  **0 б. –** аларехь маьӀнин цхьаалла йац, алар шеца маьӀна долуш дац.  **3. Къамелан говзалла а, нийса хилар а.**  **2 б. –** алар къамелан говзаллин а, меттан гӀирсаш нийса харжаран а лехамашца догӀуш ду, къамелан гӀалаташ дац.  **1. б. –** алар къамелан говзаллин лехамашца догӀуш ду, амма къамелан гӀалат йа меттан гӀирсаш харжарехь доккха доцу кхачамбацар далийтина.  **0 б. –** алар дешнийн хьал къен хиларца къаьсташ ду, къамелан гӀалаташ далийтина.  **Лаккхара балл – 5 балл**  *Белхан маххадорехь тидаме эца беза аларан барам, нагахь барам хила безачул лахара белахь, йаьхначу баллаш тIера цхьа балл дIайоккху* |

**Баллаш пхеабаллан тӀегӀане йахар**

|  |  |
| --- | --- |
| **Баллийн барам** | **Оценка** |
| 5 б. | 5 |
| 4 б. | 4 |
| 3 б. | 3 |
| 0–2 б. | 2 |

Четверть йа триместр чекхйолуш, тетрадаш тӀе хӀиттийна оценкаш вовшахтухий, йуккъера балл билгалйоккху. Иза журнал тӀехь четвертан йа триместран оценкина хьалха йолчу колонки чу дӀахӀоттайо.

**Йуххедиллар 1**

Массо а дешархочунна цӀахь схьайазйан луш йерг цхьа текст йу.

**Тексташ**

**3 класс**

1. **Схьайазйе текст.**

Стовно дегI меллаша доккху. Иза башха лекха ца хуьлу. Амма хIора шарахь шена тIерачу стоьмаша цуьнан дуткъа генаш саттадой хуьлу. Заза массо а дечигал хьалха даккхахь а, цуьнан цIен стоьмаш гурахь бен ца ношло. Хьуьнхахь хуьлуш болу массо стом нIаьно талхабо. Стовнна нIаьна ца бо, иза талха а ца телха. (50 дош)

*Хь. Хасаев*

1. **Схьайазйе текст.**

**Гуьйре тIекхочуш**

Хаза лаьттина и йовха аьхке чекхйолуш йара. Аьхке чекхйаларх-м Iалам а, массо а садолу хIума а саготта дацара. ТIекхочуш берг токхе мур бара – гуьйре! Уггар хьалха гуьйре тIекхочийла, цунна кечам бан безийла хаийтира мангалхоша.

Iуьйранна дIахIуьттий, мангалхой, де дохдалале мангал хьокхий а бовлий, де дохделча, кхорийн IиндагIехь садоIуш хуьлура. (51 дош)

*Хь.Хасаев*

1. **Схьайазйе текст.**

Хина тIай туьллуш диллинчу уьна тIехула дехьадолуш доллура жIаьла. Цуьнан багахь жижиган потт йара. Хи чохь шен сурт а гина, цунна моьттира цигахь жижиг дохьуш догIуш кхин жIаьла ду.

Шен жижиг дIа а кхоьссина, иза тIекхийтира вукху жIаьлина, цуьнгарниг схьадаккха. Амма цунна моьттуш долу жижиг данне а дацара, ткъа шениг цо хин тулгIене дIадахьийтира. (54 дош)

1. **Схьайазйе текст.**

**Стоьмийн бешахь**

Султана берашка хаьттира:

– Бошмаш талхочу зуламечу садолчу хIуманашца къийсам муха латтабо аш?

Цу хаттарна жоп делира цхьана хьаьрсачу кIанта.

– Шен хеннахь молханаш а тухуш, хIора диттана талламаш беш, цхьайолу садолу хIуманаш хIаллакьйина оха. Доккха гIо до бошмашна олхазарша а. И садолу хIуманаш церан мерза кхача бу. Олхазарш къехка ца до оха, мелхо а, тIекIадо. (56 дош)

I.Гайсултанов

1. **Схьайазйе текст.**

**Iаьнан хьаша**

ДIаделира Ia. Оццул къиза деана иза эшош, хьаннашкара ло дешаш, Iоврашца эшарш лоькхуш, Iалам самадоккхура бIаьстено. Бераша хоьхкучарна хьовха, йаккхийчу салазашна а тIай хилла лаьттина буто ша башош, хIора денна лакхабуьйлура малх, шен некъ бахбеш. Цо ша паргIатдаккхарна хастам беш, дийнна шен тархаш текхош уьдура аьрха Орга. ДIайелира бераша гIулгех ловзуш экъа шершийна майда. (56 дош)

*Д. Кагерманов*

1. **Схьайазйе текст.**

ДIаоьхура денош. ТIекхечира Iа. Дуьххьарлера ло а деара. Iа Iаламат хаза хуьлу хьуьнхахь. Лайно латта, бамба тесча санна, кIайдинера. Дечиган гаьннаш дазделлера лайх. Хьаннийн баххьашкахь, лаьмнийн кортошкахь даьржина Iуьллура кIайн хьаша. Лаьмнашкахула хьийзаш долчу гIашлойн гаттийчу некъийн лар йайнера. Массанхьа а беркате ло диллинера. Цу дийнахь дешархой сакъералуш бара, уьш переменехь вовшашна лайн мижаргаш детташ ловзура. (56 дош)

1. **Схьайазйе текст.**

**Коран ангали**

Селхана тхан командаш футболах ловзарх лаьцна хир ду хьуна цо бохург дагадеанчу ас цIаьххьана куьг дIаластошшехь дIакхетта, коран ангали дохийра. Соьгара йаьлла ледарло Iабдулла воцчунна цхьанна а ца гира.

Бераш схьагулделира. Горгали бийкира, хьехархо чувеара. Тхо, сихха хьала а гIевттина, охьахевшира. Сайн коьртах цIе йаьлла моьттуш Iара со, дохийна ангали гучудаларна кхоьруш. Иза-м гира хьехархочунна. (57 дош)

*Ж.Махмаев*

1. **Схьайазйе текст.**

Iуьйранна доладелла догIа делкъхан хуьлуш сецира. Марханех паргIатйолуш йара стигал, серлайолуш лаьттара арахь. Кораш кIел лаьттачу дитте хьежа велира Сайда. Цкъа а тергалдина дацара цо иза. Ткъа хIинца, мел хьийжи а тоам ца хуьлуш, хьоьжура. Туьркан дIасадаьржинчу генаш тIехь, цхьамма туьтеш оьхкича санна, догIанан сирла тIадамаш кхозура. ЧIогIа исбаьхьа гора тахана и дитт, цунна тIера и жовхIарш. (57 дош).

1. **Схьайазйе текст.**

**Хьуьнхахь Iа**

Тийна ду хьуьн чохь. Хезаш дац шах-тата. Керла диллинчу лайно дечигаш дIахIиттийна, тIе кIайчу кисех, бамбех дина йургIанаш оьхкича санна. Мичча агIор хьо дIахьаьжча а, кIайделла дуьне бен гуш хIума дац. Дикка тидам бича, хьун йеса йоцийла хаьа. Дитташ тIехь гуш олхазарийн Iаьржа баннаш ду. Уьш деса ду, олхазарех цхьадерш бовхачу мехкашкахьа идош, хьуьнхахула кхерсташ лела. (58 дош)

*Хь.Хасаев*

1. **Схьайазйе текст.**

**Селасат**

ГIа-буц йаьлла хьун а, беш а йукъайелча бен, Iа даккха даханчуьра йуха ца доьрзу селасат-олхазар. Цуьнан бен лекхачу диттийн баххьашкахь хуьлу. Селасато хазачу шакаршца эшарш лоькху, ладогIа дог доуьйтуш. Селасатан эшарш хазачу маттера цIаьххьана, стаг цецвоккхуш, цIоган тIе ког баьккхинчу цициган санна, гIовгIане йоьрзу. И аз хьенан ду ца хууш, цецвала тарло. Иза а ду селасатан аз. (58 дош)

1. **Схьайазйе текст.**

**Наркаш**

Коьллийн генаш тIехь можа бос болуш дукхе-дукха луьста, леррина тIелатийча санна, гIад гуш доцуш цхьа цIазамаш ду схьагуш. Уьш наркаш йу. Цу тIерачу стоьмех чIогIа дика а, мерза а варени хуьлу, могашаллина Iаламат пайдехь даьтта а доккху.

Хьуьнхара богIучу некъана дехьа а, сехьа а хьаьмцаш, элхьамцаш, стеш хуьлу.

Хьуьно ша йолчу маьрша веанчунна комаьршаллица гучуйоккху шен бух боцу хазна. (60 дош)

*Хь.Хасаев*

1. **Схьайазйе текст.**

ДIалекхира пондар. Туьйхира вота, тIараш, геманаш. Йукъалилхира жухаргаш. ТIаккха тIехьаьддачу царах цхьаммо халхавала йукъаваьккхира йукъах йихкина жима шаьлта а йолуш, хазачу духарца кечвелла, 12 шо кхаьчна волу кIант. Йуьртахь а гIараваьлла дика хелхарча а, пелхьо а вара иза. Цуьнца хелхайалар тIедожийра цуьнан йишина. Совнаха хIума йукъахь доцуш, цхьана эшшара болар а, меженаш а лелош, чIогIа хаза дора цу шиммо халхар. (60 дош)

*В. Матиев*

1. **Схьайазйе текст.**

**Аьрзу**

Боккхачу некъа тIехь, хIордана генахь шен бен а бина, кIорнеш йехира аьрзуно.

Цуьнан бен тIехь болчу дечигна кIелахь цхьана дийнахь болх беш бара нах, ткъа аьрзу йеара шен бене, мIарашца лаьцна боккха чIара а бохьуш. И чIара а гина, адамаша дечигна го бира, уьш маьхьарий а детташ, аьрзуна тIулгаш кхийса бевлира.

Аьрзуно чIара охьатесира, адамаш и чIара а эцна дIадахара. (61 дош)

*Л.Толстой*

1. **Схьайазйе текст.**

**Стоьмийн бешахь**

Некъан шина а агIор дийгIинчу диттийн генаш лакхахь вовшахъийна IиндагIа а долуш, генна дIа бара некъ. Йаккхий бошмаш стоьмех йуьзна йара. Шерра схьахезара эшарш, иллеш. Белхаш беш а доцуш, адамаш сакъера бошмашка гулделча санна хеталора. Некъана шина а агIор дитташна йуккъехула гора цIена бедарш йуьйхина адамаш. МаьI-маIIехь дитташна йуккъехь, жима а паргIато йолчу майданашкахь, моггIара дIахIиттийна бес-бесара басарш хьаькхна накхарийн йаьшканаш йара. (64 дош)

*I.Гайсултанов*

1. **Схьайазйе текст.**

**МазлагIехь**

– Накхармозий бохий аш? Уьш хьанал а, оьзда а дийнаташ ду. Жуккаралла ца лов цара. Дургал ца кхоьхьуш, кийча моз даа лууш йерш цкъа-шозза аратесначул тIаьхьа, йуха шайна накхар чохь карайахь, йен а йоьй, аратосу. Дургал йохьуш чуоьхучу накхармозашна йукъаоьй, «неIарерчу гIазанчех» ларлуш чуйоьду-кх иза. Йаа мерза йезахь, хьанал болх бе, боху. ДIахьедарх кхета ца лаахь, шайн Iедалехь кхиэл йо-кх. Цхьадолчара дургал тIекхоьхьу, вукхара улхана чу дIанисдо. (67 дош)

*Д.Кагерманов*

1. **Схьайазйе текст.**

**БIаьстенан чаккхе**

Хаза бIаьсте чекхйолуш лаьттара. ТIейогIуш йара беркате аьхке. Аьхке адамашна уггаре а каде мур бу.

Массо а акхарой, олхазарш шайн бIаьста дуьнен чу йевлла кIорнеш кхиош, Iалашйеш, уьш кога йохуьйтуш, синтем боцуш лелара. БIаьста санна, эшарш лоькхуш, ловзуш лела йиш йацара.

Iуьйранна синбилгалонаш гучу ма-йевллинехь, хьала а гIаьттина, хьо араваьлча, хьан бIаьрг кхийтира Орган тогIи чухула дижинчу дахкарх, ткъа бацалахь, жовхIарш санна, лепаш тхи дара. (67 дош)

*Хь. Хасаев*

1. **Схьайазйе текст.**

Къанбеллачу ножан эттIачу чкъура йуккъера Iа даккха дIалевчкъина йолу садолу хIуманаш йууш, цуьнан гIода тIехула охьий, хьалий лелаш гуш дара цхьа жима олхазар. Цо шен йу санна йуткъа, сеттина зIок йуккъе а оьхуьйтуш, ножан кевстиг бухара схьа а йохуш, сагалматаш йуура.

Иза текха-хьоза дара, цунна йуххехь уллорчу ножа тIехь шен болх беш дара хенакIур цIе йолу олхазар а.

Хьун а, цуьнан «бахархой» а шайн Iаьнан мур дIахьош бара. (68 дош)

*Хь. Хасаев*

1. **Схьайазйе текст.**

**Iалам хаздан деза**

Iаламо шен терго цайечунна тешнабехк бо. Дерриг дуьне адамийн башха цIа ду. Хьо вехачу цIа чохь санна, Iаламехь а дерриг, хила ма-доггIура, дIанисдина хила деза.

Хьуьнхахь xIуo цIена хIунда хуьлу? Дитташа цIандо иза! Вешан йуьртахь уьш дукха мел дийгIи, хIаваъ цIена лаьттар ду вайн. Адамийн могашаллина оьшуш ду иза, вай дуу бепиг санна. Кхетий шу? Синтарш дийгIина а дика гIуллакх дина аш. Дика бераш ду шу. (69 дош)

1. *Гайсултанов*
2. **Схьайазйе текст.**

**Лагерехь**

Беха цIулла сара баьккхира кIанта. Иштта нийса сара гина бацара цунна.

Малх делкъал тIаьхьенга лестинера. ЦIаьххьана дагавелира Саша, вухаверза веза ша аьлла. Схьаихинчу новкъа ваха а гIерташ, дIаволавелира иза. Амма билгало йолуш цхьа а хIума ца хаалора. Тидам ца бинера. Эххар а кхийтира иза, схьавеанчу новкъа ша вухавоьдуш цахиларх. Болар сихдира цо. ХIинца хIумманах а самукъа ца долура, цхьа лаам бара дерриг са дIалаьцна – сихха кху хьуьнхара аравалар. (69 дош)

I.Гайсултанов

1. **Схьайазйе текст.**

**Акха гезарий**

Акха гезарий вайн лаьмнийн Iаламан хазачу дийнатех цхьаъ йу. Къаьсттана хаза хуьлу бож. Божан схьадеана хьаж а, коьрта тIехь, тур санна сеттина а йолуш, йуккъера хара а, хьалхарчу агIон тIехь тIулгаш санна шеддаш а долуш, метрал йеха ши маIа хуьлу.

МаIаш тIехьа хаза жима лергаш ду. Царна тIepa тIаргIа хуьлу хьаьрса а, Iаьржа а бос болу хьоькхнаш а йолуш. ЦIога доца хуьлу, когаш шишша берг йолуш бу. (69 дош)

*Хь. Хасаев*

1. **Схьайазйе текст.**

**Муьргаш**

Йуькъачу хьуьн чуьра ирзошкахьа ара а ваьлла схьавогIуш, цIаьххьана тидам хуьлу гондхьарчу дитташна а, коьллашна а йуккъера гуш болчу цхьана цIечу стоьмийн. Уьш муьргаш йу, тхо гой хьуна бохуш санна, лаьтта.

Хьал ца хуучунна хетадала тарло, «царах-м хIун дийр дара» аьлла. Уьш схьа ца йохуш йуьтийла дац. Iай шелвелча, кхехкийнчу муьргийн довха хи малахь, дегI меттадогIур ду, йовхарш йелахь, уьш дIайевр йу. Иштта дарбане йу муьргаш. (69 дош)

*Хь. Хасаев*

1. **Схьайазйе текст.**

**Сан Даймохк**

Сан къона доттагIий! Вай вешан Iаламан дай ду, иза вайн дахаран сийлахь хазна йу.

И хазнаш ларйарх тоам бан ца оьшу – уьш гучуйаха, гайта йеза.

ЧIерашна цIена хи деза – лардийр ду вай вешан хиш, Iаьмнаш. Хьуьнхахь, лаьмнашкахь тайп-тайпана мехала дийнаташ ду – лардийр йу вай вешан хьаннаш, аренаш, лаьмнаш.

ЧIерана хи, олхазарна хIаваъ, экханна хьун, аре, лаьмнаш деза.

Ткъа адамашна оьшу Даймохк. Iалам лардар – иза Даймохк ларбар ду. (69 дош)

*М.Пришвин*

1. **Схьайазйе текст.**

**Декалахь, сан илли...**

Дагаев Валид халкъан иллиалархо ву. Цуьнан иллеш халкъан дахарх дуьзна, халкъах, Даймахках лаьцна ду. Валидан кхолларалло йист йоцуш шена чулаьцна заманан йохалла вайн халкъо гулдина хаза гIиллакхаш. Цунна тоьшалла ду Дагаевн иллеш, ткъа уьш цо ша а доху. Цо олу Сулаев Мохьмадан, Сулейманов Ахьмадан, Рашидов Шаидан, иштта дIа дуккха а кхечу авторийн дешнашца.

Дахаран ницкъ ойъуш, халкъан дог-ойла йуьйцуш дека РФ-н Халкъан артистан Дагаев Валидан зевне аз. (70 дош)

1. **Схьайазйе текст.**

**Мокха хьоза**

Каде хьийза бIаьста мокха хьоза. Иза къардайна олхазар ду. Уьш даим вовшашца девне хуьлу. Кор диллина хилча, корах чу догIий а, рагIу кIелахь лаьттачу пхьегIаш чу хьожий а, шена амал бо оцу хьозано. Цо деш дерг доккха зен дац, цо бечу пайдане хьаьжча. Оцу къардайначу хьозано цхьацца кIеда хIуманаш лахьош, шена бен бо. КIорнеш цо кхобу стоьмаш тIехь хуьлуш долу зуламе нIаьний даош. Цундела Iалашдан деза и олхазар. (70 дош)

1. **класс**
2. **Схьайазйе текст.**

**Оха болх а бо, деша а доьшу**

– Гурахь а, бIаьста а латта тодира оха. Май баттахь xIy дIадийра. Иза тIe ма-делла, асарш деш, нилха йохуш, хи детташ, белхаш бира оха. Хилла йаьлла наьрсаш, ши де мосазза дели, схьайохура.

– Помидораш дIайуьйгIира оха, латта цкъа хьалха дика то а дина. ДIайугIуш йерг дик-диканиг хаьржина йуьйгIира. Къаьсттана помидораш тIелаточу хенахь дукха хи диттира оха. Ткъа цара зазадоккхучу хенахь хи тохар мелла а лахдира. (70 дош)

*З. Муталибов*

1. **Схьайазйе текст.**

**Гуьйре тIекхочуш**

Аьхка, букъарш санна, дуькъа, даьржина догIуш хиллачу Органо а бора шегара хаам. Иза дистинчуьра чудоьжнера.

Аьхка Органо ша схьадогIу чоь кест-кеста хуьйцу, ткъа гуьйренгахьа лестича, гуттаренна цхьана меттехула охьадогIу йуха аьхке тIекхаччалц.

Билггал гуьйре тIекхочуш хилар гойтуш, стиглара схьа хаам бира. Уьш гIаргIулеш йара, шайн некъан узам а беш, низам ца дохош, къилбехьа довхачу мехкашка Iа даккха йоьлхуш.

Iодика йеш санна, йуьрта тIехула ши-кхо го баьккхина, гIаргIулеш къайлайевлира. (70 дош)

*Хь.Хасаев*

1. **Схьайазйе текст.**

Халиддий, Аьстамиррий цхьана дакх кIелахь садоIуш Iара. ДIахьаьжча, кхеран бIаьрг кхийтира шайга хьоьжуш лаьттачу жимачу экханах.

Цунна йуххехь ши буьхьиг а йара. Хьежа кIордор доцуш хаза экха – лу – дара гуш дерг...

Лу – жима сай бу. Вайн лаьмнашкахь а, Соьлжан тогIенашкахь а йолчу хьуьнхахь хуьлуш ду иза.

Лунан дегI дайн ду. Бос аьхка таьIIана-хьаьрса, Iай сира хуьлу, чу-кIело сирла-кIайчу басахь.

Цуьнан кхача буцций, гIашший, коьллийн, дечигийн орамашший, хьуьнан стоьмашший, цIазамашший ду. (70 дош)

*Хь. Хасаев*

1. **Схьайазйе текст.**

**Пхьагалш**

Хьуьнан пхьагалш буьйсанашкахь дечигийн кевстигаш йууш йежа, аренийн пхьагалш гурахь дийна йалташ, буц йууш йежа, хьаьттаран пхьагалш хьаьтташкара йалташ дууш йежа. Буьйсанна пхьагалша лай тIе кIоргга а, гуш а йолу лар йуьллу. Пхьагалшна тIаьхьадевлла адамаш а, жIаьлеш а, берзалой а, къийгаш а, аьрзуш а. Нагахь нийсса дуьхьал дIа лелаш хилча, иза Iуьйранна цу сохьта лар йолчухула карор йара, лоцур йара, амма пхьагал кIилло йу, кIиллолло иза кIелхьара а йоккху. (70 дош)

*Л.Толстой*

1. **Схьайазйе текст.**

Тамашийна хуьлу ДегIастан Iаьнан тIаьххьара мур. Хьал цахуург атта Iexop ву цо. Цхьадолу денош хуьлу, бIаьстенан денош санна, довха. Иштгачу деношкахь малх а хуьлу, бIаьста санна, доллу хIума серла а доккхий. Цуьнан йовхачу зIенаршца массо а садолчу хIуманан са паргIат а доккху, церан са а къерадолуьйту.

Иштта денош даьхкича, дукхаха болчу хIусамнаноша эсий кIаранаш чуьра уьйтIа а дохий, уьш уьйтIахула уьдуьйту. Кегий бераш хуьлу, царах чIогIа самукъадолий, царна тIаьхьа девдда лелаш. (71 дош)

1. **Схьайазйе текст.**

**Ломмий, дахкий**

Лом наб йеш Iуьллура. Цуьнан дегIа тIехула дахка дIахьаьдира. Цо, сама а даьлла, иза схьалецира. Дахка, ша дIахецахьара бохуш, дехарш дан буьйлира; цо элира:

– Нагахь ахь со дIахецахь, ас цхьа дика дийр ду хьуна.

Дехко шена дика дийр ду бохучух ца дешаш, дела а делла, лоьмо иза дIахийцира.

ТIаккха таллархоша схьа а лаьцна, лом муьшца дIадихкира. Лом Iоьхуш а хезна, бедда беанчу дехко, цергашца къажбеш муш а цестина, элира:

– ДагадогIий хьуна, хьо деладелла. (75 дош)

*Л. Толстой*

1. **Схьайазйе текст.**

**Iаьнан а, аьхкенан а хилла къовсам**

Цкъа цхьана заманахь Iай, аьхкей ши доттагI хилла. Вовшашца чIогIа бертахь дехара ишиъ. Йа башха шийла а йоцуш, йа тIехйаьлла йовха а йоцуш, гIеххьа цхьанаэшшара лаьтташ хилла арахь. Iаламо а, адамаша а, дийнаташа а, олхазарша а дагахь чIогIа къобалдеш хилла иштта барт тайна церан дахар. Амма тIаьххьара а хьагI йоьлла цушинна йуккъе: Iаьнна лиъна, ша ма-дарра Iа хилла дIахIотта а, шен мел хIун дан ницкъ кхочур бара аьхкенна дIагайта а. (76 дош)

1. *Чантиев*
2. **Схьайазйе текст.**

**Iаьнан оьгIазло**

Iаьнна дагадеара массо а садолу хIума шелонца кхеро. Цкъа хьалха олхазаршна тIедирзира иза. Олхазарш бовхачу махка дIадахара. Iадаккха дисинарш шайна ижу лоьхуш кхерстара.

ТIаккха акхарошна тIедирзира Iа. Аренашка а, хьаннашка а шортта ло диллира. Акхарой кхера ца йелира. Цхьайолчеран йовха кетарш йара, вуьйш лаьттах Iуьргаш а даьхна, дIалевчкъира.

ЧIогIа оьгIаздахара Iа. Шелоно татолашна а, Iаьмнашна а ша бира. ЧIерий хи буха дахара. Берийн чIогIа самукъаделира. Цара салазаш хоьхкура, лайн мижаргех ловзура, лайн бабанаш йора. (76 дош)

1. **Схьайазйе текст.**

**Синтарш дегIар**

Некъан йистехьо меттиг билгалйира Лоьмина а церан хьехархочо. Белаца кIаг баккха хIоьттира Лоьма. ТIехула семса делахь а, бухара чIогIа дара латта. Лоьмина йуьхьа тIе хьацар тоьхнера. КIаг баьккхина а ваьлла, синтар дIадуьйгIира кIанта. Цу дийнахь вукху берашна а гIо дира цо беш йугIуш.

Цул тIаьхьа кIира а, бутт а хан йелира. Дукхах долу синтарш денделла, гIа а даьлла дIахIиттира. Ша занятера ваьлча, кест-кеста хи тухура Лоьмас ша доьгIначу синтаршна а, цунна йуххерчу вукху синтаршна а. (77 дош)

Х.Берсанов

1. **Схьайазйе текст.**

Хиллачух ца кхийтира Хьажмурддий, Шахьбий. ХIаваэ лакха хьала а долий, тIемашца гонна хьийзаш, ижона бIаьрг кхарстабо кIайчу куьйрано. Мел генара хIума го цунна. Иштта сирла ду цуьнан бIаьргаш. Ломахь болу дахка а, моьлкъа а, жима олхазар а, кхидолу дийнат а шена гича, тIемаш дегIаца охьа а дийшадой, тIулг санна, тIаьхь-тIаьхьа чехка а долуш, чухецало иза. Цуьнан чехкаллина кIелхьардала ницкъ ца кхочу мел масачу олхазаран а. Шен чехкаллица цо хIаваъ этIош, мохца доккхучу шакаран татанах къаьхкий, доду олхазар. (77 дош)

*Х. Берсанов*

1. **Схьайазйе текст.**

**Хьуьнан акхарой бIаьста**

Дуькъачу кIоргачу Iин чохь йа хьуьнан хотешкахь, хина гена доцуш, хуьлу берзан Iуьрг. Цо цкъа а ца йо шена хIусам. Кхечу экхано тесна йитина «хIусам» шена то а йой, кечйо барзо. Цхьогалан йа даIаман «хIусам» тойо цо шена.

КIезий кхиош, кхобуш дакъалоцу боьршачу барзо. Нагахь кIезашна кхерам белахь, берзалоша уьш чIогIа лардо йоккхачу майраллица. Нагахь церан «хIусамна» тIадам кхаьчна меттиг хилча, берзалоша шайн кIезий кхечанхьа дIакхалхадо. Берзалоша зен до хьуьнан акхарошна, уьстагIий, бежанаш хIаллакдо. (77 дош)

*Хь. Саракаев*

1. **Схьайазйе текст.**

**БIаьстенан аматаш**

Йеана тIехIоьттирабIаьстенан Iуьйре. Лаьмнаш тIехьара схьакъедира сирла малх. Цуьнан зIенарш хьуьнан диттийн баххьашкахула кхерстира. Коьллашна а, бацана а тIедиллинчу тхин тIадамаш лепара бес-бесарчу басаршца. Йеххачу буса тийна дижина Iиллича санна, набарх долуш лаьттара Iалам. Иза бIаьстенан малхана доьлура: хьун, акхарой, сагалматаш. Хьаннийн татолийн бердашца девллачу таьллаша уггар хьалха хаийтира бIаьсте йогIуш йуйла.

Цуьнан дуткъачу нийсачу гаьннаш тIехь гуш заза дара. Толлан заза, дешица кхелича санна, можа-цIен бос болуш хуьлу, цициган цIога санна, месала а долуш. (78 дош)

1. **Схьайазйе текст.**

**Аьхкенан йуьхь**

Де сиха дох а делла, аьхкенан дуьххьарлера тов лаьттара. Генарчу ломан тарха тIехь, меттах а ца хьовш, кхозура йоккха, бамбанах тера, кIайн марха. Йуьртан бошмаш, тоххара заза охьа а дожийна, хIинца йуьккъа сенйелла, буса дилхинчу догIанаша ченах цIанйина, малхехь гIаш лепош, шабарш а деш, мела лестара. Бошмийн генашлахь эзар олхазарийн аьзнаш декара адамашна ца хуучу маттахь, кху аьхкенан хазалла хестош. ТавсолтагIеран кертарчу стелахаьштиго дагийнчу дерзинчу кхуран гаьн тIехь, цхьаъ-м дуьйцучух тера, вовшийн лере а таьIна, Iapa къоркхокхий. (79 дош)

*Хь.Саракаев*

1. **Схьайазйе текст.**

**БIаьлланг бIараш**

Хьуьнхахула волавелча, мажделла охьаэгначу гIаш йуккъехь карадо бIараш. Уьш, цIен бос болуш, дуьзна хуьлу. Диканиг бен бIаьлланга тIера охьа а ца дужу. НIаьно талхийнарг тIехь дуьсу.

БIараш лахьош лелачу хенахь, хьуна хьалхара дIаоьккху цхьа экха. Иза тарсал йу. Цу жимачу экханан беснеш, буьрка санна, йусайелла гахь, хаалахь, цуьнан бага бIapex йуьзна йуйла. Уьш цара, шайна Iаьнна кечам беш, дIадахка хьош ду шайн хари чу. Иштта адамашна а, дийнаташна а пайдехь йу бIаьлланг. Вай хьуьнан бIap а олу цунах. (80 дош)

*Хь. Хасаев*

1. **Схьайазйе текст.**

**Вайн республика**

Мохк алсам хиларехь Къилбседа Кавказехь вайн республика йаккхийчех цхьаъ йу.

Нохчийчохь ду исбаьхьа лаьмнаш а, даккхийра а, кегийра а хиш а, шайна чохь тайп-тайпана акхарой а, олхазарш а долу баьццара хьаннаш а, шера аренаш а.

Вай халкъан культура а, дешар а кхиорехь баьхна баккхий кхиамаш. Республикехь йу дуккха а школаш, библиотекаш. Нохчийн, оьрсийн меттанашкахь арахоьцу исбаьхьаллин книгаш, газеташ. Вайн республикехь дехаш дуккха а къаьмнаш ду: нохчий, гIалгIай, оьрсий, ногIий, гIумкий, украинцаш, эрмалой, гIезалой, жуьгтий, хIирий, иштта дIа кхидерш а. (81 дош)

1. **Схьайазйе текст.**

Ши некъахо лаьмнашкахьа дIаволавелира. Дукха хан йалале бода буьйлира. Жимма дIавахча, ХIима дIакхачале, лохо техкина тхевнаш долчу цIеношна тIекхечира Халиддий, Аьстамиррий. Адамаш тосаделлачу жIаьло гIовгIа йаьккхира.

Иза йара хьуьнан хехо вехаш волу хIусам. ЖIаьлин гIовгIа хезна арайаьллачу хIусамнанас, Халиде маршалла а хаьттина, ши говр дIаIалашйира. Аьхке дIайалаза йелахь а, суьйре гIеххьа шийла йара лаьмнашкахь.

ГIеххьа де а даьлла, малх лакхабаьллера, хIара шиъ тIехь къиэгаш гуш ло долчу лаьмнашна гергакхаьчча. Хьун йацара. Гуш ира баххьаш долу лаьмнаш а, ира тIулгаш а дара. (81 дош)

*Хь.Хасаев*

1. **Схьайазйе текст.**

**ЧIегIардиг**

Берийн коьртех хьакхалуш бохург санна, хIаваъ цоьстуш дIахьаьдира чIегIардиг.

– ЧIегIардиг! ЧIегIардиг! – маьхьарий девлира берашка.

ХIора а вара и гина хазахеташ, дог декхаделла, самукъадаьлла. Ризванний, Решиддий вовшашка хьаьжира, ший а кхийтира дагахь долчух. Ког ма-боллу цIехьа дIахьаьдира.

– ХIей, аш хIун до? – тIаьхьа мохь туьйхира ЯрагIис.

– Баннаш дан сихвелла ведда! – бохура цхьаммо, воьлуш.

– Асчул дика-м дийр дац цара уьш! – деза элира ЯрагIис.

Вехьаш цIa кхаьчна Ризванний, Решиддий чIегIардиган бен болчу хьалахьаьжира. «Чкъар-чкъир» деш, йеха учи ца тоьуш, уьдура ши чIегIардиг, мох цоьстуш. (81 дош)

1. **Схьайазйе текст.**

**Жима Мохьмад**

Лагерехь хаза садоIуш дара бераш. Хьуьна йуккъехь йолчу цигахь цIена хIаваъ, сийна буц, бес-бесара зезагаш, олхазарш дара. Дешархоша, отрядашка а бекъабелла, хьуьнарш къуьйсура, волейболах, футболах, теннисах, баскетболах ловзура. Бераш отрядашка декъадаларал совнаха, шаьш вовшашца тесначу доттагIаллица а декъаделлера. Уьш шишша-кхоккха цхьаьна хуьлура.

Иштта кхо доттагI вара Хьасанний, Васий, Мохьмаддий. Уьш даиманна а цхьаьна хуьлура, спортивни къийсадалар долчохь. Цигахь Мохьмад шаьшшиннал жима хиларна, Хьасаний, Васяссий йукъа ца вуьтура.

– Мохьмад, хьо жима ву, хьо лазор ву, – бохуш, йуьстах туьттура цушимма. (82 дош)

*I.Ахмадов*

1. **Схьайазйе текст.**

**Асарахь**

Арахь аьхкенан йуьхь хилла. Схьакхеттачу маьлхан зIенарша лепош хилла баца тIepa а, диттийн гIаш тIepa а тхин тIадамаш. Iуьйренан сирла хIаваъ декош хилла олхазарийн тайп-тайпанчу эшарша. Царал тIаьхьа ца йиса гIерташ, бацалахь гIара эккхийтина йохкуш сагалматаш а хилла.

Шайн устазан урда тIepa хьаьжкIаш асарх цIанйеш бохкучу мурдийн дегнаш а хилла шатайпа мукъаме эшарш лоькхуш. Болх атта а, сиха а беш хилла цара. Дукха хан йалале хьаьжкIийн цхьа аса бецах, йарех цIанйина цара. ПаргIатйевлла хьаьжкIийн зIийдигаш, самайевлла, гIийлачу мохехь техкаш, малхе кхевдда. (82 дош)

*М. Ахмадов*

1. **Схьайазйе текст.**

**Накхармозий**

БIаьсте тIекхачар хаийтира накхармозаша а.

Шийла Iа чекх ма-деллинехь, накхарш (тускарш) ара малхе хIиттийнера мазлагIалахь. Iуьйранна малх схьакхеташ шайн зевнаца меттахдевлира ца кIордош къахьоьгуш долу уьш. Цкъачунна мозий накхаршна гена ца довлура.

Шайн мекхаш дIаса а хьедеш, цара хIаваъ толлура. ХIаваъ шийла хилча, уьш гена ца довлуш а, оьгIазе а хуьлу, йуххе ваханчунна атта йу а тухуш.

Кхано, малх лакха а баьлла, де дохделча, мозийн гIовгIа чIагIйелира, уьш гена дIаэха а дуьйлира. Накхармозаша хаам бора, бIаьсте кхоччуш шен бакъоне йирзина хиларан хьокъехь. (83 дош)

1. **Схьайазйе текст.**

Кест-кеста вовшашна уллохь нислора жа дажош волу Ирбайханний, бажа бажош волу Ханпаший. Ханпашина цхьацца тайпа хьехамаш бора воккхачу стага. Цо цунна дуьйцура майраллех а, доьналлех а лаьцна. Ханпашас боккхачу безамца ладугIура воккхачу стага дуьйцучуьнга.

Дуьххьал дIа Ханпаша зерхьама, Ирбайхана элира:

– Ва, Паша, нехан бежнаш дажош лелар эхь ду ца аьлла хьоьга цхьаммо а?

– Эхь хьаха ду нахе сискал йоьхуш лелча, - сиха жоп делира Ханпашас.

– Кхул тоьлаш болх бацара хьуна кхузахь?

– Суна нефтекачке балха ваха лаьара, амма со дIа ца оьцу, жима ву бохуш. (84 дош)

*В. Матиев*

1. **Схьайазйе текст.**

**Дургал**

Баьццарчу аренашкара схьаоьхучу мозийн тIехьарчу шина кога тIехь гуш, кегийра мижаргаш санна, хIуманаш йара. Церан бан ма-беззара тидам бича, цхьа къайле гучуйолура. Оцу когаш тIехь йерг дургал йу.Иза мозийн кхача бу.

Дургал мозаша дIайуьллу накхар чохь жуьрган бенаш чу, бIаьстенан хенахь иза чIогIа оьшуш йу.

БIаьсте! Ирзуш, тогIеш, некъан йистош, бошмаш, баьццара, къорза куз тесча санна, зезагаша хазйой хуьлу. Оцу баьццарчу дуьненахь инзаре дукха зезагаш ду шайн беснаш тайп-тайпана долуш. Массо а тайпа бос болчу зезагашна тIерачу хIуьрах хуьлуш йу мозийн и дургал. (84 дош)

1. **Схьайазйе текст.**

**Шеран заманаш**

Аьхке. Уггаре а хаза хан. Бераш хьуьнах оьху. Луьйчу. Майданахь ловзу. Къеггина кхетта малх хуьлу. Ирча йу ткъа дешин духар дуьйхина гуьйре? Можачу гIаша биллина куз дитташна кIелахь Iуьллу. Мел хаза йу гуьйренан беш! Меллаша оьгу можа гIаш лаьтта. Царна хала ду диттех дIакъаста. Ткъа дитташа ца хоуьйту шайна хала дуй. Уьш меллаша доьлху...

Ткъа ирча ду Ia?! Хьийза а хьийзаш, хелха а дуьйлуш, оьгу лайн чимаш.

БIаьсте а йац хIумма а оьшуш! Ia чекхдаллалц са ца тохалуш, хьалакъеда къона буц, кегий гIаш... (85 дош)

1. **Схьайазйе текст.**

**Ден весет**

Цхьана стеган ворхI кIант хилла. Мацца а, шех лен цамгар кхетча, дас, кхайкхина и ворхIе кIант тIe а валийна, цаьрга аьлла:

– BopxIе а ваха а гIой, цхьацца сара а бохьуш, чувола, ас со валале, цхьа весет дийр ду шуьга!

Цхьацца сара а бохьуш, ворхIе а чу а веана, дена хьалхха дIахIоьттина. Дас аьлла:

–Хьовсал, сан кIентий. И аш цхьаьна вовшахтоьхна ворхI сара санна, шу цхьаьна, бертахь, вовшийн гIо деш хилахь, шух аддам а кхаьрдар дац, амма шу вовшех довлахь, наха шу лорур дац. (85 дош)